Det er nemt at holde styr på de danske badminton-spillere ved Super Series-turneringen Australian Open i Sydney. For det er kun damedoublen bestående af Christinna Pedersen og Kamilla Rytter Juhl, som er tilbage i turneringen. Torsdag spillede de topseedede danskere sig videre til kvartfinalen med en sejr på 22-10, 21-12 over et taiwansk par. Den danske duo var kun i problemer i første sæt. Her var Pedersen/Rytter Juhl bagud 17-20, inden danskerne vandt fem bolde i træk og dermed sættet. I andet sæt fulgtes de to par til 1-1, hvorefter danskerne tog føringen og aldrig gav slip på den. Onsdag bød på mandefald blandt danskerne i Sydney. Både Viktor Axelsen og Hans-Kristian Vittinghus røg ud i første runde i herresingle, mens mixeddoublen bestående af Joachim Fischer og Christinna Pedersen også tabte.
Badminton-spillerne Christinna Pedersen og Kamilla Rytter Juhl er blandt de sidste otte par i Sydney.